Want in Klasie se oë sien ek die twyfel. Ek sien die geveg om net in te pas, aanvaar te word, cool te wees. ‘n Buitestaander in ‘n wêreld van ingeligtes, ‘n eensame in ‘n menigte.
Wat is die groot wysheid wat ek vir Klasie sou kon sê? Want is dit nie dalk die groot woorde wat my kinders ook sou wou hoor nie, wat hulle eie paaie vir hulle makliker sou maak, sodat hulle nie dieselfde wankelrige brûe hoef oor te steek nie? In my kleindae het jy nie met jou pa gepraat oor jou eie twyfel en seer nie. Dit was ‘n skande om te erken dat jy min, uit en klein voel. ‘n Mens sou seker hoogstens ‘n veeg oor die kop kry – “Ruk jou reg, jafel…”
Ek sou graag vir Klasie iets wou vertel in die trant van die ou destydse Desiderata (Google dit!): Jy is oukei, poepol. Jy mag maar daar wees. Jy is net so ‘n kind van die heelal soos enige ander mens. Jy is gemaak van dieselfde oerou sterremateriaal, niemand mag jou verkleineer nie. Jy is die beste en enigste jy wat jy in hierdie lewe kan wees. Die wêreld lê voor jou oop, en jy kan wees net wat jy wil. Niemand mag in jou pad staan nie.
Ek dink ek sou nogal moed gekry het as ek weet dis wat my ou ekke uit die toekoms vir my wou kom sê. Wie weet, dalk sou dit selfs my lewe verander het! Dit sou dinge beslis makliker gemaak het…
Ai, die fases waardeur ons gaan en die lesse wat ons leer. En die lesse wat daar van diep binne af kom is gewoonlik die waaraan ons ekstra aandag moet gee.
Weet jy, ek dink mens wil jou kinders beskerm en weghou van die seer in die lewe, maar op die ou-einde van die dag is dit deel van die dinge wat karakter bou.. Ek dink ons moet hulle die regte waardes leer en ‘n ogie oor hulle hou, maar ons moet hulle toelaat om self hulle keuses te maak, te waarsku as dit nodig is, maar ultimately is hulle die individue wat eendag aan ‘n Hoër Gesag gaan moet verduidelik oor keuses wat hulle gemaak het. Daar gaan dae kom wat verkeerde keuses gemaak word en ek bly maar net altyd bid dat wanneer daardie dag aanbreek Hy weer vir my die insig en wysheid sal gee om dit reg te hanteer sodat ek nie die oorsaak gaan wees dat my kinders in ‘n rigting in voortploeter en dan juis nog meer verkeerde keuses maak nie…